google/wiki40b huggingface dataset:
Apocalyptica

Ιστορία

Οι Apocalyptica ιδρύθηκαν το 1993 όταν τέσσερις τσελίστες, o Eicca Toppinen, o Paavo Lötjönen, o Max Lilja και o Antero Manninen συγκεντρώθηκαν για να παίξουν διασκευές των Metallica στην Ακαδημία Sibelius. Το 1996 κυκλοφόρησαν το πρώτο στούντιο άλμπουμ τους, το Plays Metallica by Four Cellos, το οποίο αποτελούταν αποκλειστικά από διασκευές των Metallica παιγμένες με τσέλα. Το 1998, κυκλοφόρησε το δεύτερο άλμπουμ τους, Inquistion Symphony, του οποίου παραγωγός ήταν ο Hiili Hiilesmaa. Το Inquistion Symphony περιείχε επίσης διασκευές των Metallica, αλλά και των Faith No More, Sepultura, και Pantera. Σε αυτό το άλμπουμ η μπάντα αποφάσισε να συμπεριλάβει επίσης τρία δικά της τραγούδια, γραμμένα από τον Eicca Toppinen.
Το 1999 ο Antero Manninen εγκατέλειψε το γκρουπ και αντικαταστάθηκε από τον Perttu Kivilaakso. Το 2000, οι Apocalyptica κυκλοφόρησαν το τρίτο στούντιο άλμπουμ τους, το Cult, το οποίο περιείχε δέκα πρωτότυπα τραγούδια, και τρεις διασκευές. Και ήταν μετά από την ηχογράφηση του Cult όταν, για πρώτη φορά, ένα κομμάτι των Apocalyptica είχε φωνητικά ( συγκεκριμένα το "Path Vol. 2"). Το 2002, ο Max Lilja εγκατέλειψε το συγκρότημα και μπήκε στους Hevein, αφήνοντας τους Apocalyptica με τρία μόνο μέλη.
Το 2003, οι Apocalyptica κυκλοφορούν το τέταρτο στούντιο άλμπουμ τους, Reflections, το οποίο αποτελείται, για πρώτη φορά, μόνο από πρωτότυπα τραγούδια. Το Reflections είχε έναν πιο πειραματικό ήχο, αντί του προηγούμενου, ακουστικού στυλ, που χαρακτήριζε το Inquistion Symphony και το Cult. Ο Dave Lombardo από τους Slayer έπαιξε ντραμς σε πέντε τραγούδια στο Reflections, και ο Sami Kuoppamäki στα υπόλοιπα. Επειδή ο Lombardo δεν ήταν σε θέση να παίξει στην επερχόμενη περιοδεία, το συγκρότημα προσέλαβε τον Mikko Siren, ο οποίος παρέμεινε τελικά στο συγκρότημα και για τις μελλοντικές περιοδείες, καθώς και στην ηχογράφηση του επόμενου άλμπουμ.
Το 2005, οι Apocalyptica κυκλοφόρησαν το Apocalyptica, το πέμπτο άλμπουμ τους. Σε αυτό το άλμπουμ συμμετείχαν διάφοροι τραγουδιστές και μουσικοί, όπως ο Ville Valo των HIM, ο Lauri Ylönen των The Rasmus και, για μια ακόμη φορά, ο Dave Lombardo. Ηχογράφησαν επίσης την εισαγωγή για το άλμπουμ των Bullet For My Valentine "The Poison". Το Δεκέμβριο του 2005 ανακοινώθηκε πως ο Mikko Siren ήταν πλέον επίσημο μέλος της μπάντας, αφού είχε παίξει σε περίπου 200 συναυλίες με το συγκρότημα.
Το έκτο στούντιο άλμπουμ τους,Worlds Collide, κυκλοφόρησε στις 17 Σεπτεμβρίου 2007 και στις 15 Απριλίου του 2008 στις Ηνωμένες Πολιτείες. Παραγωγός ήταν ο Jacob Hellner. Προς έκπληξη πολλών, το άλμπουμ περιλαμβάνει μια διασκευή της γερμανικής έκδοσης του τραγουδιού "Heroes" του David Bowie. Ο Till Lindemann των Rammstein, για τους οποίους άνοιξαν οι Apocalyptica στο Reise, Reise tour, τραγούδησε στο κομμάτι "Helden". Το πρώτο single από το "Worlds Collide", το I’m not Jesus με τον Corey Taylor των Slipknot και Stone Sour στα φωνητικά έφτασε στα top 10 των charts τόσο της Active ροκ όσο και της εναλλακτικής ροκ.
Ο Ενοικιαστής (ταινία, 1927)

Πηγή έμπνευσης

Ο Χίτσκοκ είχε δει ένα θεατρικό έργο με τον τίτλο Ποιος είναι; βασισμένο στο μυθιστόρημα The lodger της Μαρί Μπέλλοκ Λάουντς.

Παρατηρήσεις

Στην συγκεκριμένη ταινία συναντάμε για πρώτη φορά ένα από τα χαρακτηριστικά μοτίβα της χιτσκοκικής κινηματογραφικής παραγωγής: λόγω μιας σειράς άτυχων συμπτώσεων κάποιος αθώος κατηγορείται άδικα για μια σειρά εγκλημάτων. Μετά από δοκιμασίες που αγγίζουν ακόμα και τη ζωή του, τελικά σώζεται. Ο Χίτσκοκ αναφέρει πως επειδή είχαν επιλέξει να υποδυθεί τον κεντρικό ήρωα της ταινίας, τον ένοικο μια θεατρική φίρμα της εποχής, ο ηθοποιός Άιβορ Νοβέλο, θα ήταν πολύ δύσκολο για τους παραγωγούς της ταινίας να παρουσιάζεται ως ο πραγματικός δολοφόνος,διότι θα μειωνόταν η δημοτικότητά του.
Προκειμένου να κάνει αντιληπτό στον θεατή, ελλείψει ήχου, τον βηματισμό του νοικάρη στο πάνω πάτωμα χρησιμοποίησε ένα πολύ χοντρό γυάλινο πάτωμα, μέσα από το οποίο οι θεατές της ταινίας έβλεπαν τον νοικάρη να πηγαινοέρχεται.
Μίκι Μιζουάσα

Βιογραφικά στοιχεία

Γεννήθηκε στις 11 Ιουνίου 1980, και άρχισε να εμφανίζεται σε βίντεο πορνό από το 2004. Έχει λάβει τον τίτλο «one of the most popular transsexual performers in Japan», συγκαταλέγεται δηλαδή στους δημοφιλέστερους τραβεστί ηθοποιούς της Ιαπωνίας. Έχει συνεργαστεί με την Χάιμι Τσούκινο και άλλους τραβεστί, καθώς και με πολλούς άνδρες και γυναίκες ηθοποιούς του ερωτικού τομέα.
280 Φιλία

Φυσικά χαρακτηριστικά

Η μέση διάμετρος της Φιλίας υπολογίσθηκε σε 45,5 χιλιόμετρα και η μάζα της σε 99 τρισεκατομμύρια τόνους για μέση πυκνότητα 2 gr/cm³. Ο φασματικός της τύπος είναι δύσκολο να προσδιορισθεί με ακρίβεια, ενώ το άλβεδό της είναι 0,029. Η Φιλία περιστρέφεται γύρω από τον εαυτό της μία φορά κάθε 64 ώρες, μία πολύ αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 105 ως 110 βαθμούς Κελσίου κάτω από το μηδέν.
Λένα Μάγερ-Λάντρουτ

Παιδικά χρόνια

Η Λένα Μάγιερ-Λάντρουτ γεννήθηκε στις 23 Μαΐου 1991 στο Αννόβερο της Γερμανίας. Είναι εγγονή του Αντρέας Μέγιερ-Λάντρουτ (γερ. Andreas Meyer-Landrut), πρέσβη της Δυτικής Γερμανίας στην ΕΣΣΔ, στην Μόσχα από το 1980 μέχρι το 1983 και από το 1987 μέχρι το 1989 (υπάλληλος της πρεσβεία την δεκαετία του 50).
Μιας και ήταν το μοναδικό παιδί της οικογένειας, η Λένα ασχολείται με το χορό από την ηλικία των 5. Αρχικά, ασχολούνταν με ομαδικό χορό, ενώ μετά άρχισε να ασχολείται με σύγχρονους χορούς, όπως η χιπ χοπ. Η Λένα συμμετείχε σε γερμανικές τηλεοπτικές σειρές, αλλά ποτέ δεν έχει λάβει δίπλωμα ηθοποιίας ή μουσικής. Πηγαίνει στο IGS Roderbruch Hannover, όπου τον Απρίλιο του 2010, έδωσε τελικές εξετάσεις.

Διαγωνισμός Τραγουδιού Eurovision

Στις 12 Μαρτίου 2010, η Λένα έλαβε το δικαίωμα να εκπροσωπήσει την Γερμανία στον Διαγωνισμό Τραγουδιού Eurovision 2010, ο οποίο διεξήχθη στο Όσλο της Νορβηγίας, με το τραγούδι Satellite. Μιας και η Γερμανία ανήκει στην Μεγάλη Τετράδα (για τον Διαγωνισμό Τραγουδιού Eurovision), η Λένα πέρασε απευθείας στον τελικό. Η Λένα συμμετείχε με το νούμερο 22.
Η Λένα έγινε νικήτρια του Διαγωνισμού Τραγουδιού Eurovision 2010, αφού έλαβε 246 πόντους. Έλαβε την 1η θέση με διαφορά 76 πόντων από το συγκρότημα MaNga (Τουρκία) το οποίο έλαβε την 2η θέση, και με διαφορά 84 πόντων από το ρουμανικό ντουέτο της Πάουλα Σέλινγκ και του Οβίντιου Τσερναουτέανου, το οποίο έλαβε την 3η θέση.
Μια εβδομάδα μετά τον διαγωνισμό, στο YouTube, το βίντεο για το τραγούδι Satellite παρακολούθησαν 2,5 εκατομμύρια φορές (μέχρι τον πρώτο ημιτελικό - 9,7 εκατομμύρια φορές, μέχρι τον τελικό - 17,2 εκατομμύρια), και με αυτό τον τρόπο κατάφερε να νικήσει με μεγάλη διαφορά τους αντιπάλους της. Τρία τραγουδία της Λένας βρέθηκαν στις 3 πρώτες θέσεις του γερμανικού iTunes Store.
Συνθήκη του Βουκουρεστίου (1812)

Η Συνθήκη του Βουκουρεστίου (1812) είναι η διμερής συνθήκη που συνομολογήθηκε με τη λήξη του Ρωσοτουρκικού πολέμου (1806-1812) μεταξύ της Οθωμανικής Αυτοκρατορίας αφενός, και της Ρωσικής Αυτοκρατορίας αφετέρου, η οποία και υπεγράφη στις 24 Μαΐου του 1812 στο Βουκουρέστι εξ ου και η ονομασία της.

Γενικοί όροι

Σύμφωνα με τους όρους αυτής, ολόκληρη η περιοχή μεταξύ των ποταμών Προύθου και Δνείστερου καλούμενη Βεσσαραβία φθάνοντας μέχρι τις εκβολές του Δούναβη περιήλθε στη Ρωσία. Αντίστοιχα αποδίδονται (αναγνωρίζονται) στην Οθωμανική Αυτοκρατορία εδάφη που είχε καταλάβει στην Ασία στη περιοχή της Γεωργίας.

Κατά την ίδια συνθήκη, η Ρωσία αποσύρεται από την Μολδαβία και Βλαχία, (άλλως Μολδοβλαχία), με την παράλληλη όμως υποχρέωση της Υψηλής Πύλης την αποστρατικοποίηση αυτών, στις οποίες και αναγνωρίζονται προνόμια υπέρ αυτών

Επίσης μέρος της Σερβίας γίνεται αυτόνομη ηγεμονία, όμοια με το καθεστώς νησιών του Αιγαίου (Σάμου, Κρήτης), διατηρώντας όμως την τουρκική επικυριαρχία.
Τζίμι ΝτεΓκράσο

Βιογραφία

Ο ΝτεΓκράσο γεννήθηκε στη Βηθλεέμ της Πενσυλβανίας των Ηνωμένων Πολιτειών τον Μάρτιο του 1963 και αποφοίτησε από το λύκειο της περιοχής του το 1981.
Το 1986 μετακόμισε στο Λος Άντζελες και μετά από μία συνεργασία με τους Mama's Boys, έγινε μέλος του χαρντ ροκ συγκροτήματος Y&T παίζοντας στα άλμπουμ "Contagious" του 1987 και "Ten" του 1990, όπως και στο ζωντανά ηχογραφημένο "Yesterday & Today Live". Το 1991 εντάχθηκε στους White Lion και την επόμενη χρονιά έπαιξε με την τραγουδίστρια Fiona (πλήρες όνομα Fiona Eileen Flanagan), ηχογραφώντας μαζί της το δίσκο "Squeeze". Την ίδια χρονιά έγινε μέλος του crossover thrash συγκροτήματος Suicidal Tendencies, στους οποίους παρέμεινε για τρία χρόνια ηχογραφώντας το άλμπουμ "Suicidal for Life".
Το 1995 ξεκίνησε να συνεργάζεται κατά καιρούς με τον Alice Cooper και επέστρεψε στους Y&T για το άλμπουμ "Musically Incorrect". Την ίδια χρονιά έπαιξε τύμπανα στο πρότζεκτ MD.45 του τραγουδιστή και κιθαρίστα των Megadeth, Ντέιβ Μαστέιν. Ο τελευταίος του ζήτησε να γίνει μέλος των Megadeth το 1998, αντικαθιστώντας τον Νικ Μένζα στην περιοδεία για την προώθηση του άλμπουμ "Cryptic Writings". Από το 1999 μέχρι το 2002 ηχογράφησε με το συγκρότημα τα Risk (1999) και The World Needs a Hero (2001), όπως και το ζωντανό Rude Awakening (2002).
Μετά την προσωρινή διάλυση των Megadeth που τον οδήγησε μακριά από το συγκρότημα, ο ΝτεΓκράσο συνεργάστηκε το 2006 με τους O'2L και τον Ντέιβιντ Λι Ροθ, πρώην τραγουδιστή των Van Halen. Δύο χρόνια αργότερα, εντάχθηκε στους F5 του Ντέιβ Έλεφσον παίζοντας στο δεύτερο άλμπουμ τους με τίτλο "The Reckoning", ενώ συνεργάστηκε και με τους Mnistry.
Το 2011, συμμετείχε στο άλμπουμ "Welcome 2 My Nightmare" του Alice Cooper και πιο συγκεκριμένα στα τραγούδια "We Gotta Get Out of This Place" και "I Gotta Get Outta Here".
Τον Δεκέμβριο του 2012 συμμετείχε στη δημιουργία των Black Star Riders, συγκρότημα το οποίο αποτελείται από πρώην μέλη των Thin Lizzy. Η πρώτη τους κυκλοφορία πραγματοποιήθηκε τον Μάιο του 2013 και είχε τίτλο "All Hell Breaks Loose", ανεβαίνοντας στο #25 των βρετανικών τσαρτ και το # 29 των αντίστοιχων γερμανικών.
Sky Airlines

Ιστορία

Η εταιρεία ιδρύθηκε το 2000 και ξεκίνησε πτήσεις το 2001. Ο όμιλος Kayi Group είναι ο αποκλειστικός μέτοχος της εταιρείας.
Δημοψήφισμα στο Πουέρτο Ρίκο (2017)

Ένα δημοψήφισμα για το πολιτικό καθεστώς (στάτους) του Πουέρτο Ρίκο διενεργήθηκε στις 11 Ιουνίου 2017. Οι επιλογές που δόθηκαν ήταν: α) να γίνει πολιτεία των ΗΠΑ, β) να γίνει ανεξάρτητο κράτος σε ελεύθερη σύνδεση ή γ) να διατηρηθεί το παρόν καθεστώς. Οι πολίτες ψήφισαν συντριπτικά με ποσοστό 97% υπέρ του να γίνει το Πουέρτο Ρίκο η 51η πολιτεία των ΗΠΑ. Ωστόσο, στην κάλπη προσήλθε μόλις το 23% των εγγεγραμμένων ψηφοφόρων, καταγράφοντας ρεκόρ αποχής. Η αποχή αυτή αποδίδεται στο Λαϊκό Δημοκρατικό Κόμμα και στην εκστρατεία του για τη διατήρηση του παρόντος στάτους κβο.

Στάτους την περίοδο διεξαγωγής του δημοψηφίσματος

Το Πουέρτο Ρίκο είναι μη ενσωματωμένο έδαφος των ΗΠΑ από το 1898, οπότε τερματίστηκε ο Ισπανοαμερικανικός Πόλεμος, και οι κάτοικοί του έχουν αμερικανική υπηκοότητα από το 1917.
Συντρίμμια του Έρωτα

Υπόθεση

Η Κάρι Μίμπερ (Τζένιφερ Τζόουνς) μια πανέμορφη νεαρή κοπέλα από την αμερικάνικη επαρχία παίρνει το τρένο με προορισμό το Σικάγο. Στο τρένο γνωρίζεται με έναν έμπορο τον Τσαρλς Ντρουέ (Έντι Άλμπερτ), ο οποίος προσπαθεί να την κατακτήσει παρά το γεγονός ότι η κοπέλα προσπαθεί να τον αποφύγει. Στο Σικάγο μένει με την αδερφή της και τον άνδρα της, και πιάνει δουλειά σε τσαγκαράδικο. Ο σύζυγος της αδερφής της παίρνει το μεγαλύτερο μέρος του μισθού της για τη στέγη και το φαγητό που της παρέχει. Ένα ατύχημα στη δουλειά προκαλεί την απόλυση της κοπέλας, την οποία προθυμοποιείται να βοηθήσει ο Ντρουέ. Ο Ντρουέ της δίνει χρήματα και εκείνη τον συναντάει σε ένα εστιατόριο για να του τα επιστρέψει. Στο εστιατόριο εκείνο γνωρίζεται με έναν παντρεμένο άνδρα τον Τζορτζ Χέρστγουντ (Λόρενς Ολίβιε), ο οποίος την ερωτεύεται. Η Κάρι αναγκάζεται να μείνει με τον Ντρουέ και όταν εκείνος λείπει δέχεται την επίσκεψη του Χέρστγουντ, ο οποίος τη φλερτάρει. Η Κάρι ενδίδει στο φλερτ του Χέρστγουντ μη γνωρίζοντας ότι είναι παντρεμένος. Όταν το μαθαίνει ζητάει από τον Χέρστγουντ εξηγήσεις, ο οποίος της λέει ότι είναι παντρεμένος με μια γυναίκα που δεν αγαπά και θέλει να χωρίσει. Ο Χέρστγουντ ζητά διαζύγιο από τη σύζυγό του, Τζούλι (Μίριαμ Χόπκινς), αλλά εκείνη τον απειλεί ότι θα του πάρει όλη την περιουσία.

Πληροφορίες

Ταινία βασισμένη στο μυθιστόρημα με τίτλο "Αδελφή Κάρι" του Αμερικανού λογοτέχνη Θίοντορ Ντράιζερ (συγγραφέα επίσης και του Αμερικανική τραγωδία που είχε μεταφερθεί ένα χρόνο πρωτύτερα στη μεγάλη οθόνη με τίτλο Μια θέση στον ήλιο (A Place In The Sun, 1951). Την ταινία σκηνοθέτησε ο Γουίλιαμ Γουάιλερ, ο οποίος συνεργάστηκε για δεύτερη φορά με τον Ολίβιε μετά την πρώτη τους συνεργασία για την κινηματογραφική μεταφορά του μυθιστορήματος της Έμιλι Μπροντέ, Ο Πύργος των Καταιγίδων (Wuthering Heights) το 1939. Ο Ολίβιε δέχτηκε το ρόλο προκειμένου να είναι κοντά στη σύζυγό του Βίβιαν Λι, που εκείνη την περίοδο γύριζε το Λεωφορείον ο Πόθος (A Streetcar Named Desire, 1951) του Ελία Καζάν και βρισκόταν στην Αμερική. Η Paramount, εταιρία παραγωγής της ταινίας αποφάσισε να μη χρησιμοποιηθεί ο αυθεντικός τίτλος του μυθιστορήματος του Ντράιζερ Αδελφή Κάρι, καθώς υπήρχε φόβος ότι το κοινό θα είχε την εντύπωση ότι η ταινία πραγματευόταν τη ζωή κάποιας μοναχής. Το μυθιστόρημα του Ντράιζερ που πραγματεύεται θέματα ταμπού για την κοινωνία του 1900, όπως τον αγοραίο έρωτα και τη μοιχεία, αποτελούσε φιλόδοξη παραγωγή για πολλές εταιρίες του Χόλυγουντ, κυρίως της Warner, η οποία αγόρασε τα δικαιώματα του μυθιστορήματος στα μέσα του 1930, αλλά ο κώδικας Χέιζ έβαζε φραγμούς στην οπτικοποίησή του. Οι καιροί είχαν αλλάξει το 1952, όταν τα δικαιώματα του μυθιστορήματος απέκτησε η Paramount και ανέθεσε τη σκηνοθεσία στον Γουάιλερ και τη συγγραφή του σεναρίου στο ζεύγος Ρουθ και Αουγκούστους Γκετς που είχαν ξανασυνεργαστεί με το σκηνοθέτη το 1949 για τη μεταφορά του μυθιστορήματος του Χένρι Τζέιμς Πλατεία Ουάσινγκτον το οποίο προβλήθηκε στους κινηματογράφους με τίτλο Η κληρονόμος (The Heiress). Η ταινία έκανε εισπράξεις ύψους 1,8 εκατομμυρίων.
Νοβοροσίσκ (αεροπλανοφόρο)

Ιστορικό

Η ναυπήγηση του Νοβοροσίσκ ξεκίνησε στο Μικολάιβ στην ΣΣΔ Ουκρανίας στις 30 Σεπτεμβρίου 1975. Καθελκύστηκε στις 24 Δεκεμβρίου 1978 και εντάχθηκε στην δύναμη του στόλου του Ειρηνικού στις 12 Σεπτεμβρίου 1982.
Τον Μάρτιο του 1985 το αεροπλανοφόρο και τα σκάφη συνοδείας του άφησαν την Θάλασσα της Ιαπωνίας με προορισμό την Οκινάουα και στην συνέχεια τον δυτικό Ειρηνικό. Μετά από περίπου οκτώ ημέρες τα πλοία άλλαξαν πορεία και κατευθύνθηκαν προς τις Κουρίλες, προκειμένου να προσομοιώσουν εχθρική επίθεση με αεροπλανοφόρα ενάντια στην Σοβιετική Ένωση. Ενώ το Νοβοροσίσκ βρίσκονταν σε απόσταση 700 ναυτικών μιλίων (1.100 km) ανατολικά της Ιαπωνίας το εντόπισαν σοβιετικά αναγνωριστικά Tupolev Tu-95 τα οποία στην συνέχεια κατεύθυναν περίπου 20 βομβαρδιστικά Tupolev Tu-22M που διεξήγαγαν προσομοίωση συντονισμένης επίθεσης. Σύμφωνα με το αμερικανικό ναυτικό το αεροπλανοφόρο πιθανότατα δέχθηκε επίθεση και από υποβρύχια.
Το 1995 το κύτος του Νοβοροσίσκ, που είχε προηγουμένως υποστεί μεγάλη καταστροφή εξαιτίας πυρκαγιάς, πωλήθηκε για σκραπ και διαλύθηκε τελικά το 1997 στο Ποχάνγκ στη Νότια Κορέα.
Ανάληψη

Ανάληψη σύμφωνα με την χριστιανική θρησκεία ονομάζεται η άνοδος του Χριστού στους ουρανούς, σαράντα μέρες μετά την ανάσταση. Η ανάληψη αποτελεί σημαντική γιορτή του χριστιανισμού.

Λαογραφία

Σε νησιωτικά και παραθαλάσσια μέρη αναλείβουν δηλαδή πλένουν το σώμα τους με θαλασσινό νερό, παρμένο από σαράντα κύματα για να αναληφθούν τα κακά (=οι αρρώστιες) από πάνω τους. Στην Ρόδο η γιορτή ονομάζεται του Συναλειψιού. Στη Ρόδοη λέξη παρετυμολογείται προς τη λέξη συναλείβγουμαι=συναλείφομαι και το όνομα συνάλλειμα που δηλώνει το βαμβάκι με το λάδι των καντηλιών της εκκλησίας με το οποίο αλέιφουν πονεμένα μέρη του σώματος.
Σε πολλά μέρη της Θράκης Αδριανούπολη, Σαράντα Εκκλησιές, Τσεντώ, Λαγό, και στη Σμύρνη δεν κοιμούνται διότι φοβούνται πως θα αναληφθούν.
Νομοκανόνας του 17ου αι. αναφέρει πως σε ορισμένα μέρη τελούν τον κλήδονα την ημέρα της Αναλήψεως.
Λαπαροσκοπική επέμβαση κήλης

Μια από τις πλέον συχνές επεμβάσεις που διενεργούνται παγκοσμίως είναι η αποκατάσταση κήλης κοιλιακού τοιχώματος. Η κήλη αποτελεί μία διαταραχή που συμβαίνει στο κοιλιακό τοίχωμα σε ιδιαίτερα ευάλωτα σημεία αυτού, και αποτελεί σταδιακά επερχόμενη «ρήξη» των μυϊκών στρωμάτων και περιτονιών του σημείου εκείνου, με αποτέλεσμα την προς τα έξω προβολή ενδοκοιλιακού σπλάχνου. Η προβολή προς τα έξω οφείλεται στην αυξημένη ενδοκοιλιακή πίεση που υπάρχει, αλλά και της καθημερινής δραστηριότητας του σώματος που προκαλείται από: αναπνοή, βήχα, άρση βάρους αλλά και οποιαδήποτε άλλο φαινόμενο που συμμετέχουν οι κοιλιακοί μυς.

Διαδικασία επεμβάσεως εξωπεριτοναϊκής μεθόδου TEP

Κατά την μέθοδο αυτή γίνεται μία μικρή τομή κατωθεν του ομφαλού και εισάγεται το λαπαροσκόπιο κάτωθεν του ορθού κοιλιακού μυός (που ευρίσκεται στην μεριά της κήλης), πορευόμενο άνωθεν της οπισθίας θήκης του μυός και άνωθεν του περιτοναίου.
Δηλαδή έξω από την κοιλιά, μη ερχόμενο σε επαφή με τα σπλάχνα.
Ακολούθως ανατάσσεται με μεγάλη προσοχή ο σάκκος της κήλης με το περιεχόμενο αυτού, παρασκευάζονται τα στοιχεία του σπερματικού τόνου και διαφυλάσσεται ο σπερματικός πόρος και τα νεύρα της περιοχής.
Στις μηροκήλες παρασκευάζεται ο σάκκος ο οποίος ανευρίσκεται πλησίον των έξω λαγονίων αγγείων, και πάλι διαφυλάσσεται ο σπερματικός πόρος, τα νεύρα και αγγεία της περιοχής.
Επισημαίνεται ότι στις γυναίκες στην ανατομική θέση του σπερματικού πόρου, ανευρίσκεται ο στρόγγυλος σύνδεσμος της μήτρας ο οποίος επίσης παρασκευάζεται και διαφυλάσσεται.
Ακολούθως τίθεται πλέγμα (μεγάλων διαστάσεων σε σχέση με την ανοικτή μέθοδο) συνήθως 10Χ15 εκατοστά, το οποίο καθηλώνεται με ειδικά κλιπ.
Η μέθοδος ειναι ατραυματική, αναίμακτη και πολύ ανώδυνη σε σχέση με την ανοικτή μέθοδο.

Μετεγχειρητική πορεία

Μετεγχειρητικά η νοσηλεία είναι συνήθως 24ωρη, η κινητοποίηση άμεση και η σίτιση ξεκινά με την χορήγηση υγρών μετά 2ωρο και ελαφρού γεύματος, το βράδυ της ίδιας ημέρας.
Ο μετεγχειρητικός πόνος είναι ελάχιστος, προσομοιάζει μυϊκό κάματο ή γυμναστική κοιλιακών μυών, και παρέρχεται με ήπια αναλγητικά. Η νοσηλεία μπορεί να είναι τις περισσότερες φορές ημερήσια (day clinic). Αυτό σημαίνει ότι ο ασθενής μετά από λίγες ώρες μπορεί να μεταβεί στην οικία του, με οδηγίες ελαφράς σίτισης, και φαρμακευτικής αγωγής από το στόμα.
Νέα Αρτάκη

Ονομασία

Η περιοχή όπου βρίσκεται σήμερα η Νέα Αρτάκη, πριν την άφιξη των προσφύγων το 1922, ήταν μια ελώδης περιοχή με πολύ υγρό κλίμα η οποία ανήκε σε γαιοκτήμονες της οικογένειας Βουδούρη. Το 1922 πρόσφυγες από την Αρτάκη της Κυζίκου εγκαταστάθηκαν οι περισσότεροι στην ελώδη αυτή περιοχή ενώ λίγο καιρό αργότερα εγκαταστάθηκαν στον οικισμό και τριάντα προσφυγικές οικογένειες από την Κατάτοπο της Κυζίκου. Όπως είναι σύνηθες με τις ονομασίες πόλεων που ονομάζονται από αντίστοιχες πόλεις που εγκαταλείφθηκαν στην Μικρά Ασία, πριν από το όνομα της πόλης μπήκε το επίθετο Νέα.

Διοικητικές μεταβολές

Ο οικισμός λίγο μετά την ίδρυσή του εντάχθηκε στην νεοσύστατη κοινότητα Βατώντας. Η κοινότητα μετονομάστηκε σε κοινότητα Αρτάκης το 1933 και αναγνωρίστηκε σε δήμο το 1989. Ο Δήμος Αρτάκης διατηρήθηκε αμετάβλητος μέχρι το 2010, οπότε καταργήθηκε με την εφαρμογή του προγράμματος Καλλικράτης και η Νέα Αρτάκη εντάχθηκε στο νέο διευρυμένο Δήμο Χαλκιδέων. Στον Καλλικρατικό πλέον δήμο το διάστημα από 2010 έως 2014 η δημοτική αρχή ήταν Γέφυρα Στο Μέλλον. Δήμαρχος του Δήμου Χαλκιδέων ήταν ο Αθανάσιος Ζεμπίλης και Αντιδήμαρχος Νέας Αρτάκης ο Χαράλαμπος Κώσταρος. Στο διάστημα 2014-2019  έχει αναλάβει ο συνδυασμός Γέφυρα Προόδου και Ελπίδας με Δήμαρχο το Χρήστο Παγώνη και Αντιδήμαρχο Νέας Αρτάκης το Νικόλαο Γεωργαλά.

Παναγία Φανερωμένη

Η εκκλησία της Παναγίας Φανερωμένης ιδρύθηκε με αφορμή την αναφορά ανήλικων κοριτσιών ότι εμφανίστηκε η Παρθένος Μαρία μπροστά τους στις 29 Απριλίου 1951 σε μια τοποθεσία πολύ κοντά στην ακτή στα βορειοδυτικά περίχωρα της πόλης. Μέσα σε λίγους μήνες ξεκίνησε η ανέγερση της εκκλησίας και κατασκευάστηκαν χώροι προσκυνήματος αφιερωμένοι στη ζωή του Ιησού και της Παρθένου Μαρίας.

Εκδηλώσεις

Κάθε καλοκαίρι οι κάτοικοι και οι τουρίστες μπορούν να συμμετάσχουν στα Κυζίκεια. Αποτελείται από μια σειρά πολιτιστικών εκδηλώσεων με θέμα τους παραδοσιακούς χορούς, πολεμικές τέχνες, μουσική, θεατρικές παραστάσεις και μπαλέτο. Η εκδήλωση αυτή γίνεται με σκοπό να αναβιώσουν παραδόσεις και έθιμα τους παρελθόντος αλλά και να δώσει την ευκαιρία στους κατοίκους της να αναδείξουν τον κόπο και τα ταλέντα τους.
Zwan

To Zwan (ελληνικά: Σβαν) είναι προϊόν επεξεργασμένου κρέατος (χοιρινού ή κοτόπουλου) που κατασκευάζεται από την Ολλανδική ομώνυμη εταιρία, και το οποίο ήταν ιδιαιτέρως δημοφιλές στην Ελλάδα κατά τη δεκαετία του '80. Κυκλοφορούσε σε χαρακτηριστική κονσέρβα σε σχήμα μικρού τούβλου, η οποία άνοιγε χρησιμοποιώντας ένα ενσωματωμένο κλειδί με το οποίο απασπάται μια λεπτή λωρίδα από το πάνω μέρος της κονσέρβας.
Στην Ελλάδα, με το όνομα "Zwan" εννοείται η γενικότερη κατηγορία luncheon meat, ωστόσο στην πραγματικότητα αυτό είναι το όνομα της εταιρίας η οποία βγάζει μια γκάμα προϊόντων βασισμένα στο επεξεργασμένο κρέας.
Δημοφιλείς συνταγές με Zwan είναι το Zwan τηγανητό, ομελέτα με Zwan, σάλτσα για μακαρόνια με Zwan.
Φρανκ Βινσέντ

Νεαρή ηλικία

Ο Φρανκ Βίνσεντ είχε ιταλική καταγωγή (οι πρόγονοί του ήταν από την Σικελία και την Νάπολη), γεννήθηκε στην Μασαχουσέτη και μεγάλωσε στο Νιου Τζέρσεϋ. Ο πατέρας του, Φρανκ Βίνσεντ Γκατούζο Σίνιορ, ήταν επιχειρηματίας. Είχε δυο αδερφούς, τον Νικ και τον Τζίμι, και μια ετεροθαλή αδερφή, την Φραν.
Με ταλέντο στα ντραμς, το πιάνο και την τρομπέτα, ο Βίνσεντ αρχικά ξεκίνησε μια καριέρα στην μουσική αλλά έκανε στροφή στην υποκριτική το 1976 όταν συμπρωταγωνίστηκε στην χαμηλού κόστους γκανγκστερική ταινία The Death Collector μαζί με τον Τζo Πέσι και τους είδε ο Ρόμπερτ ντε Νίρο. Ο ντε Νίρο μίλησε στον Μάρτιν Σκορτσέζε τόσο για τον Βίνσεντ όσο και για τον Πέσκι ; ο Σκορτσέζε εντυπωσιάστηκε από τις ερμηνείες τους και προσέλαβε τον Βίνσεντ για να εμφανιστεί σε έναν δευτερεύον ρόλο στην ταινία Οργισμένο είδωλο στην οποία εμφανίστηκε για ακόμα μια φορά μαζί με τον Πέσκι και συμπρωταγωνίστησε με τον ντε Νίρο. Ο Βίνσεντ είχε έναν μικρό ρόλο σε δυο ταινίες του Σπάικ Λι το 1989 και 1991 αντίστοιχα : Do The Right Thing και Jungle Fever.

Επαγγελματική σταδιοδρομία

Μια από τις χαρακτηριστικές εμφανίσεις του σε ξενόγλωσση ταινία ήταν στο Made in Argentina του Juan Jose Jusid όπου ενσάρκωσε τον Βίτο, έναν πλούσιο επιχειρηματία του Μανχάτταν. Ο Βίνσεντ έπαιξε συχνά τον γκάνγκστερ. Εμφανίστηκε στην ταινία του Σκορτσέζε Τα καλά παιδιά το 1990 όπου ενσάρκωσε τον Μπίλλυ Μπατς, μέλος της οικογένειας εγκληματιών Γκαμπίνο. Έπαιξε επίσης έναν ρόλο στην ταινία Καζίνο το 1995, πάλι του Σκορτσέζε, όπου ενσάρκωσε τον Φρανκ Μαρίνο.
Το 1996 ο Βίνσεντ εμφανίστηκε στο βίντεο κλιπ για το τραγούδι Street Dreams του ράπερ Νας, ως Φρανκυ Μαρίνο από το Casino. Στην τηλεοπτική σειρά Gotti, ο Βίνσεντ έπαιξε τον Ρόμπερτ ντι Μπερνάντο, έναν συνεργάτη του μαφιόζου Τζον Γκόττι. Στην τηλεοπτική σειρά του HBO, Οι Σοπράνος, είχε τον κεντρικότερο ρόλο ως Φιλ Λεοτάρντο, έναν γκάνγκστερ της Νέας Υόρκης ο οποίος, ως αρχηγός της οικογένειας εγκληματιών Λυπερτάτζι, γίνεται ο κύριος ανταγωνιστής στην τελευταία σεζόν. Το 2001 ο Βίνσεντ έδωσε την φωνή του στον χαρακτήρα Σαλβατόρε Λεόνε για το ηλεκτρονικό παιχνίδι Grand Theft Auto III. Αργότερα ξαναπήρε τον ίδιο ρόλο για το Grand Theft Auto: San Andreas (2004) και για το Grand Theft Auto : Liberty City Stories (2005). Το 2006 εξέδωσε το βιβλίο A Guy's Guide to Being a Man's Man που έλαβε θετικές κριτικές. Το είδωλό του ήταν ο Ντην Μάρτιν. Έχει επίσης κυκλοφορήσει μια σειρά από πούρα που φέρουν την φωτογραφία του.
Το καλοκαίρι του 2008 έπαιξε τον αξιωματούχο Μαρίνο στην ανεξάρτητη ταινία The Tested, με σκηνοθέτη τον Ράσελ Κοστάντζο. Το 2009 έκανε μια σύντομη εμφάνιση μαζί με τον συμπρωταγωνιστή του στο Soprano Στηβ Σιρρίπα στην ταινία Stargate Atlantis. Πρωταγωνίστησε επίσης στην ταινία Chicago Overcoat το 2009 ως ο βασικός πρωταγωνιστής.

Θάνατος

Στις αρχές του Σεπτεμβρίου 2017 ο Βίνσεντ υπέστη καρδιακή προσβολή. Υποβλήθηκε σε εγχείρηση ανοιχτής καρδιάς στο Νιου Τζέρσεϋ στις 13 Σεπτεμβρίου, κατά την διάρκεια της οποίας πέθανε. Ο Βίνσεντ ήταν 78 ετών. Άφησε πίσω τη γυναίκα του Καθλίν και τα τρία τους παιδιά.